Bulgaaria Sotsialistliku Partei esindajad teatasid täna president Rumen Radevile, et loobuvad uue valitsuse moodustamisest, vahendas ringhääling. See tähendab uusi üldvalimisi.
Bulgaaria sotsialistid loobusid valitsuse moodustamisest, ees on uued valimised
«Sotsialistide parlamendifraktsioon tegi valitsuse moodustamiseks kõik endast oleneva. Koostasime juhtimisprogrammi, kuid rahvakogu (parlamendi) selle läbivaatamist päevakorda ei võtnud,» tsiteeris raadio sotsialistide parlamendifraktsiooni esimehe Georgi Svilenski sõnu.
«Partei otsustas peaministrikandidaati mitte esitada ja tagastada presidendile (valitsuse moodustamise) mandaat seda kasutamata,» lisas ta.
Nüüd peab Bulgaaria president parlamendi laiali saatma ja määrama ennetähtaegsete üldvalimiste kuupäeva.
18. juulil andis Radev sotsialistidele mandaadi valitsuse moodustamiseks. See katse oli praeguse parlamendi ametiajal kolmas ja viimane.
Varem tehti valitsuse moodustamise ettepanekud koalitsioonidele Me Jätkame Muutust ja paremtsentristlikule GERB-Demokraatlike Jõudude Liidule, kuid ka nende katsed jäid edutuks.